बसों की छतों पर करनी पड़ी यात्रा
Updated Thu, 02 Aug 2012 12:00 PM IST
मैनपुरी। रक्षाबंधन त्योहार पर भीड़ उमड़ी तो वाहनों की कमी दिखने लगी। हर बार की तरह रोडवेज बसों का टोटा दिखाई दिया तो पैसेंजर ट्रेन भी फुल नजर आईं। लोग छतों पर बैठकर सफर करने को विवश थे। आलम यह था कि लोगों को डग्गामार वाहनों से सफर करना पड़ रहा था। डग्गामार वाहन चालक अधिक किराया वसूल रहे हैं।
रक्षाबंधन त्योहार पर भीड़ उमड़ना लाजिमी है। बहनें भाइयों के यहां और भाई बहनों के यहां जाने को व्याकुल रहते हैं। बाहर नौकरी करने वाले भी पर्व घर पर मनाने के लिए आते हैं। ऐसे में यात्रियों का दबाव बढ़ जाता है। दिल्ली की ओर से आने वाली बसें खचाखच भरीं आ रही हैं। लोग बसों की छतों पर सफर करते दिखाई दे रहे हैं। पर्व को देखते हुए अपेक्षित बसें नहीं बढ़ाए जाने के कारण यात्रियों को गंतव्य तक पहुंचने में दिक्कतों का सामना करना पड़ रहा है।
परिवहन निगम द्वारा जिले के कसबों और इटावा, एटा, फर्रुखाबाद, शिकोहाबाद के लिए अतिरिक्त बसों की व्यवस्था नहीं किए जाने से यात्रियों का खासी असुविधा हुई। लोकल रूटों पर इक्का-दुक्का बसों के चलने से यात्रियों को मजबूरन डग्गामार वाहनों का सहारा लेना पड़ा। सवारियों की संख्या अधिक होने के कारण लोगों को घंटों बसों का इंतजार करते हुए देखा गया।
उधर, जिले से होकर गुजरने वाली दोनों पैसेंजर ट्रेनें यात्रियों से खचाखच भरी नजर आईं। सुबह दस बजे फर्रुखाबाद की ओर जाने वाली ट्रेन की छत पर भी यात्री बैठे नजर आए। कुछ यही हाल फर्रुखाबाद से शिकोहाबाद की ओर जाने वाली ट्रेन का रहा।
Write a Comment | View Comments